b'\n_START_ARTICLE_\nLabsystems\n_START_PARAGRAPH_\nLabsystems Oy oli suomalainen l\xc3\xa4\xc3\xa4ketieteen teknologiaa kehitt\xc3\xa4v\xc3\xa4 yhti\xc3\xb6. Yhti\xc3\xb6 tunnetaan Finnpipette-merkkisten pipettien valmistajana. Yhti\xc3\xb6n perusti 1972 professori Osmo Suovaniemi. Yhti\xc3\xb6n kehitt\xc3\xa4m\xc3\xa4t teknologiat, monikanavapipetit ja optisesti luettavat 96 kaivon kuoppalevyt ovat nyky\xc3\xa4\xc3\xa4n laboratoriotekniikan kansainv\xc3\xa4lisi\xc3\xa4 standardeja. Nyky\xc3\xa4\xc3\xa4n yhti\xc3\xb6 on osa kansainv\xc3\xa4list\xc3\xa4 Thermo Fisher Scientific-konsernia.\n_START_SECTION_\nHistoriaa\n_START_PARAGRAPH_\nLabsystems sai alkunsa 1971 maailman ensimm\xc3\xa4isest\xc3\xa4 portaattomasti s\xc3\xa4\xc3\xa4dett\xc3\xa4v\xc3\xa4st\xc3\xa4 pipetist\xc3\xa4. Tuotemerkist\xc3\xa4 Finnpipette tuli pian tunnettu laboratorioissa ymp\xc3\xa4ri maailmaa ranskalaisen Gilsonin ja saksalainen Eppendorfin ohella. Ensimm\xc3\xa4ist\xc3\xa4 s\xc3\xa4\xc3\xa4dett\xc3\xa4v\xc3\xa4\xc3\xa4 pipetti\xc3\xa4 Labsystems ei kuitenkaan ymm\xc3\xa4rretty patentoida, ja pian oli monia kopioita markkinoilla. Vuonna 1979 Labsystems esitteli maailman ensimm\xc3\xa4isen monikanavapipetin, joka patentoitiin kattavasti._NEWLINE_Monikanavapipeteist\xc3\xa4 poiki Labsystemsille toinen p\xc3\xa4\xc3\xa4toimiala, mikrokuoppalevyjen instrumentit. Pienet nestem\xc3\xa4iset n\xc3\xa4ytem\xc3\xa4\xc3\xa4r\xc3\xa4t k\xc3\xa4sitell\xc3\xa4\xc3\xa4n monikanavapipeteill\xc3\xa4 ja vied\xc3\xa4\xc3\xa4n analysaattoriin mikrokuoppalevyill\xc3\xa4. 1970-luvun lopulla Labsystems esitteli markkinoiden ensimm\xc3\xa4isen mikrokuoppalevyj\xc3\xa4 k\xc3\xa4ytt\xc3\xa4v\xc3\xa4n fotometrin nimelt\xc3\xa4 Multiskan, joka loi alan uudet kansainv\xc3\xa4liset standardit ja vei Labsystemsin alan markkinajohtajaksi. My\xc3\xb6s mikrokuoppalevytekniikkaan soveltuvissa fluorometreiss\xc3\xa4 Labsystems oli ensimm\xc3\xa4inen markkinoilla ja p\xc3\xa4\xc3\xa4si markkinajohtajaksi. Labsystems kehitti my\xc3\xb6s vastaavanlaisia luminometrej\xc3\xa4._NEWLINE_Labsystems joutui vuonna 1986 SKOP-pankin haltuun. SKOPin konkurssipes\xc3\xa4 myi vuonna 1993 Labsystemsin brittil\xc3\xa4iselle British Life Sciences Ltd. -yhti\xc3\xb6lle. Osa yhti\xc3\xb6n avainhenkil\xc3\xb6ist\xc3\xa4 siirtyi vuonna 1988 perustettuun Biohit Oy:hyn. Vuonna 1997 Life Sciences siirtyi amerikkalaiselle Thermo BioAnalysis Corporationille, ja Labsystemsist\xc3\xa4 tuli osa maailman suurinta analytiikkalaitteiden valmistajaa._NEWLINE_Vuonna 1998 Labsystemsin liikevaihto oli noin 73 miljoonaa dollaria eli 375 miljoonaa Suomen markkaa. Ty\xc3\xb6ntekij\xc3\xb6it\xc3\xa4 oli 530, joista 370 Suomessa. Toimialoja oli nelj\xc3\xa4: nesteiden k\xc3\xa4sittely (pipetit ym.), analyysilaitteistot, diagnostiset reagenssit sek\xc3\xa4 vuonna 1997 ostetun brittil\xc3\xa4isen Affinity Sensors -yhti\xc3\xb6n my\xc3\xb6t\xc3\xa4 optiset biosensorit reaaliaikaisiin mittauksiin. _NEWLINE_Vuonna 1999 Labsystemsiin fuusioitiin Koneen tyt\xc3\xa4ryhti\xc3\xb6 Kone Instruments Oy, jonka valmistamat analysaattorilaitteet tunnetaan edelleen tuotenimell\xc3\xa4 Konelab._NEWLINE_Vuonna 2002 yhti\xc3\xb6lle valmistuivat uudet 24 000 kerrosneli\xc3\xb6metrin toimitilat Vantaalle, jonne muuttivat Labsystemsin entiset toiminnot Herttoniemest\xc3\xa4 ja Konelabin tominnot Espoon Kivenlahdesta._NEWLINE_Yhti\xc3\xb6 valmistaa my\xc3\xb6s ELISA-testej\xc3\xa4, muun muassa keuhkoklamydian tunnistamiseksi.'